**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2022 ԹՎԱԿԱՆԻ ՓԵՏՐՎԱՐԻ 17-Ի N184-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

**1․ Իրավական ակտի անհրաժեշտությունը (նպատակը).** Նախագծի նպատակը Հայաստանի Հանրապետության հարկային օրենսգրքի 288-րդ հոդվածի 9․2-րդ մասին համապատասխան ապրանքների էլեկտրոնային առևտրի շրջանակներում առևտրի էլեկտրոնային հարթակը շահագործող՝ Հայաստանի Հանրապետությունում մշտական հաստատություն չունեցող ԵՏՄ անդամ այլ պետության ոչ ռեզիդենտ կազմակերպության կամ անհատ ձեռնարկատիրոջ հարկային մարմնում հաշվառման կարգի սահմանումն է:

**2 Կարգավորման հարաբերությունների ներկա վիճակը, առկա խնդիրները և առաջարկվող լուծումները.**

ՀՀ հարկային օրենսգրքի 288-րդ հոդվածի 9.2-րդ մասի համաձայն` ապրանքների էլեկտրոնային առևտրի շրջանակներում առևտրի էլեկտրոնային հարթակը շահագործող՝ Հայաստանի Հանրապետությունում մշտական հաստատություն չունեցող ԵՏՄ անդամ այլ պետության ոչ ռեզիդենտ կազմակերպության կամ անհատ ձեռնարկատիրոջ կողմից անհատ ձեռնարկատեր կամ նոտար չհանդիսացող ֆիզիկական անձին ապրանքների մատակարարման դեպքում ոչ ռեզիդենտ կազմակերպությունը կամ անհատ ձեռնարկատերը հարկային մարմնում հաշվառվում է Կառավարության սահմանած կարգով:

Ներկայացվող որոշման նախագծով առաջարկվում է էլեկտրոնային առևտրի շրջանակներում ՀՀ-ում մշտական հաստատություն չունեցող ոչ ռեզիդենտ կազմակերպության կամ անհատ ձեռնարկատիրոջ կողմից անհատ ձեռնարկատեր կամ նոտար չհանդիսացող ֆիզիկական անձին (այսուհետ՝ ֆիզիկական անձ) ապրանքների մատակարարման դեպքում ոչ ռեզիդենտ կազմակերպությանը կամ անհատ ձեռնարկատիրոջը հարկային մարմնում հաշվառել պարզեցված ընթացակարգով՝ կիրառելով ֆիզիկական անձանց էլեկտրոնային ծառայություններ մատուցող ոչ ռեզիդենտ կազմակերպությունների հաշվառման համար սահմանված համանման կարգավորումները։ Մասնավորապես, նախագծով նախատեսվում է հետևյալը․

1) էլեկտրոնային առևտրի շրջանակներում ֆիզիկական անձանց ապրանք մատակարարող` ՀՀ-ում մշտական հաստատություն չունեցող ոչ ռեզիդենտ կազմակերպությունը կամ անհատ ձեռնարկատերը հարկային մարմնում հաշվառվում է Պետական եկամուտների կոմիտեի պաշտոնական ինտերնետային կայքում (http:// [www.petekamutner.am](http://www.petekamutner.am)) ստեղծված ոչ ռեզիդենտ ավելացված արժեքի հարկ վճարողների էլեկտրոնային ավելացված արժեքի հարկ (e-VAT) համակարգի միջոցով (այսուհետ` էլեկտրոնային ԱԱՀ համակարգ),

2) ոչ ռեզիդենտ կազմակերպության կամ անհատ ձեռնարկատիրոջ էլեկտրոնային փոստի հասցեին ուղարկված հղման ակտիվացմամբ էլեկտրոնային առևտրի շրջանակներում ապրանք մատակարարող՝ ՀՀ-ում մշտական հաստատություն չունեցող ոչ ռեզիդենտ կազմակերպությունը կամ անհատ ձեռնարկատերը հարկային մարմնում հաշվառվելու համար բացառապես էլեկտրոնային եղանակով ներկայացնում է դիմում` կցելով ռեզիդենտության երկրում գրանցումը հավաստող հիմնադիր փաստաթղթի պատճենը` առանց նոտարական վավերացման,

3) ոչ ռեզիդենտ կազմակերպության կամ անհատ ձեռնարկատիրոջ ներկայացրած դիմումի հիման վրա հարկային մարմինը, ոչ ուշ քան դիմումը ստանալու օրվան հաջորդող մեկ աշխատանքային օրվա ընթացքում, ոչ ռեզիդենտ կազմակերպությանը կամ անհատ ձեռնարկատիրոջը հաշվառում է հարկային մարմնում` էլեկտրոնային եղանակով տրամադրելով հարկ վճարողի հաշվառման համար (ՀՎՀՀ), օգտվողի անուն և գաղտնաբառ, եթե առկա չեն դիմումի ընթացքի կասեցման՝ որոշմամբ սահմանված կարգի 6-րդ կետով նախատեսված հիմքերը:

Միաժամանակ, ներկայացվող նախագծով հստակեցվում է օրենսգրքի 288-րդ հոդվածի 9.1-ին և 9.2-րդ մասերին համապատասխան ոչ ռեզիդենտ կազմակերպության կամ անհատ ձեռնարկատիրոջ կողմից հարկային մարմնում հաշվառման համար ներկայացվող փաստաթղթերում տեղեկատվության ոչ ամբողջական (թերի) լինելու կամ անհամապատասխանությունների առկայության դեպքերում ոչ ռեզիդենտ կազմակերպության կամ անհատ ձեռնարկատիրոջ հաշվառման դիմումի ընթացքը կասեցնելու, ինչպես նաև կասեցման հիմքերը վերացնելու դեպքում ոչ ռեզիդենտ կազմակերպության կամ անհատ ձեռնարկատիրոջ հաշվառման գործընթացը։

**4. Կարգավորման առարկան.** Նախագծի կարգավորման առարկան էլեկտրոնային առևտրի շրջանակներում ֆիզիկական անձին ապրանքների մատակարարման դեպքում ՀՀ-ում մշտական հաստատություն չունեցող ոչ ռեզիդենտ կազմակերպության կամ անհատ ձեռնարկատիրոջ հարկային մարմնում հաշվառման կարգի սահմանումն է։

**5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Ռազմավարական փաստաթղթերի հետ առնչություն չունի:

**6․** **Նախագծի մշակման գործընթացում ներգրավված ինստիտուտները և անձինք.** Նախագիծը մշակվել է ՀՀ պետական եկամուտների կոմիտեի կողմից:

**7․** **Իրավական ակտի ընդունման արդյունքում ակնկալվող արդյունքը.** Նախագծի ընդունման ակնկալվող արդյունքը Հայաստանի Հանրապետության հարկային օրենսգրքի 288-րդ հոդվածի 9․2-րդ մասի կիրառման իմաստով ապրանքների էլեկտրոնային առևտրի շրջանակներում առևտրի էլեկտրոնային հարթակը շահագործող՝ Հայաստանի Հանրապետությունում մշտական հաստատություն չունեցող ԵՏՄ անդամ այլ պետության ոչ ռեզիդենտ կազմակերպության կամ անհատ ձեռնարկատիրոջ կողմից անհատ ձեռնարկատեր կամ նոտար չհանդիսացող ֆիզիկական անձին ապրանքների մատակարարման դեպքում ոչ ռեզիդենտ կազմակերպության կամ անհատ ձեռնարկատիրոջ հարկային մարմնում հաշվառման կարգի սահմանումն է։